b'\n_START_ARTICLE_\nGrad Forhtenek\n_START_SECTION_\nZgodovina\n_START_PARAGRAPH_\nGrad Forhtenek je konec 13. stoletja pozidal \xc5\xa1entpavelski samostan, ki ga je dal v fevd Vovbr\xc5\xa1kim grofom, ki so na njem imeli kastelane. V virih se prvi\xc4\x8d omenja leta 1317 kot Fuerchtenek, leta 1336 kot vest Furtnekk, leta 1435 je omenjen burck Fuerchtenegk, leta 1462 in 1480 pa kot gschloss. _NEWLINE_Prva vovbr\xc5\xa1ka kastelana na Forhteneku sta leta 1317 omenjena vitez Poepel in Gebhard iz rodu Turnskih, leta 1322 pa Ulrik Forhtenek. Po izumrtju Vovbr\xc5\xa1kih so grad podedovali \xc5\xbdovne\xc5\xa1ki gospodje. Leta 1356 ga je od  Celjskih grofov prejel v fevd Jo\xc5\xa1t Forhtene\xc5\xa1ki. \xc5\xbde \xc5\xbdovne\xc5\xa1ki so Turnskim prepustili grad v sekundarni fevd, saj \xc5\xbee Ulrik vse do leta 1349 ni nikoli nosil naziva gradi\xc5\xa1\xc4\x8dan. Okoli 1350 so Celjski spremenili grajsko upravo in namesto vazalov postavili gradi\xc5\xa1\xc4\x8dane. Ti so bili: leta 1360 vitez Ivan (Hans) iz Rogatca, leta 1378 Heinzlein Raumsch\xc3\xbcssl, leta 1425 \xc5\xbdiga Dobrnski, leta 1435 sta imela grad v fevdu brata Jo\xc5\xa1t in Hans Forhtene\xc5\xa1ka, od leta 1441 pa je bil kastelan Hieronim Voitlander. _NEWLINE_Predstavniki \xc2\xbboriginalne\xc2\xab\xc2\xa0rodbine Forhtene\xc5\xa1kih so se odselili z gradu ter za\xc4\x8deli \xc5\xbeivljenje kot poklicni gradi\xc5\xa1\xc4\x8dani in vitezi na gradovih Celjskih. Vsaj od leta 1376 je bil Friderik II. turnsko- forhtene\xc5\xa1ki gradi\xc5\xa1\xc4\x8dan na starem sede\xc5\xbeu Celjskih, gradu \xc5\xbdovneku, kjer je ostal do pribli\xc5\xbeno 1393. Friderik ni imel sinov, pa\xc4\x8d pa je Jo\xc5\xa1t, drugi mo\xc5\xbe njegove h\xc4\x8derke Katarine, prevzel vzdevek Forhteneker in ribji grb. Bil je gradi\xc5\xa1\xc4\x8dan v celjski slu\xc5\xbebi v \xc5\xa0o\xc5\xa1tanju. Sinova Jo\xc5\xa1t II. in Hans sta leta 1437 za kratek \xc4\x8das dobila grad v svojo last. Jo\xc5\xa1t je z bratom Hansom prejel od Celjskih v fevd grad Forhtenek s pripadajo\xc4\x8do posestjo, ki je v listini natan\xc4\x8dno na\xc5\xa1teta, in tudi razno drugo posest v Savinjski dolini._NEWLINE_Po izumrtju Celjskih leta 1456 je grad in gospostvo pre\xc5\xa1lo v last de\xc5\xbeelnega kneza oziroma Habsbur\xc5\xbeanov, ki so ga dajali v najem. Med leti 1459, ko je grajskemu gospostvu spadal tudi urad v Mozirju, in 1500 je bil na gradu najemnik vitez Andrej Triebenberger (1459), nato vitez \xc5\xbdiga Lichtenberger, za njim Danijel Minndorfer. Leta 1525 sta bila najemnika viteza Kri\xc5\xa1tof in Bolte\xc5\xbear Altenhausa. Hans Leysser in njegovi dedi\xc4\x8di so na gradu gospodarili med letoma 1535 in 1603, \xc5\xbdiga Jurij Dobrnski pa od leta 1620. Grad Forhtenek so leta 1635 zavzeli, oropali in  po\xc5\xa1kodovali uporni kmetje. Po tem je bil opu\xc5\xa1\xc4\x8den v razvaline.'